Arias secretas

Da Flurin Spescha

Dapi che nus savain ch'er el candidescha per il post dal secretari general da la Lia rumantscha, pudain nus ans legrar sin il bambin ed engraziar a Dieus. En tut tschels cas ans spetgass in schlamassel, e la Rumantschia giess tempoteufel a badunclas.
Cler, ils blers vulan in cun pep che vegn dal tschep. Quai vul dir ch'el stuess esser in Sursilvan catolic dinamic.
I pudess lura – las trais premissas dadas – esser senz'auter er ina dunna. Ma tant la Maria sco la Brida, tant la Tresa sco la Gitta, tant la Luisa sco la Cristgina – tuttas han dà in chanaster.
Restass l'Annalisa. Mo che lezza n'è tuppamain betg naschida a Betlehem, mabain a Hebron. Per la Surselva catolica, evidentamain pli datiers dal parsepen ch'ils iconoclasts ladins, fiss quai ina frida mortala. Ils ins faschessan la schruba, ils auters gizzassan ils cuntels. I pudess però – en vista dals fatgs – esser senz'auter er in um. E Ladins dinamics datti actualmain tants sco strusch insacura avant e sco strusch insanua auter. Ma tant il Jon sco il Clo, tant il Jachen sco il Gian, tant il Peder sco il Curdin na midassan nagut vid il fatg nunballuccabel ch'els vegnan da Brail e betg da Breil. 
Cler, ins pudess instradar la gronda roschada. Jost daventass secretari general, e Dumeni – cun sia vasta experientscha sco vicepresident da differents cussegls d'administraziun – daventass president. Mess il cas ch'in auter Ladin dinamic daventass secretari general – Jon, Clo, Jachen, Gian, Peder, Curdin... u Annalisa – stuess Jost far plaz a Dumeni. U a Martin ch'ha, malgrà sias vistas cotschnas, adina fatg ina massa per la Surselva. Cler, pli simpel fissi, ch'in Sursilvan catolic dinamic vegnis elegì sco nov secretari general. Quai ans spargnass la roschada, e tut sa splegass sco adina, da maniera cumprovada e tenor il giavisch da tut quella massa da Sursilvans da messa.
Mo èsi da constatar che bunamain tut las persunas dinamicas sursilvanas catolicas masculinas èn actualmain fermamain engaschadas en la politica, tar il radio u tar la televisiun, tar l'anr u tar La Quotidiana.
Pia bunamain ina situaziun da pat che na garegia nagut auter che la gronda roschada.
Sch'i na fiss qua – dapi intgins dis – la candidatura dad el. El ademplescha tut las premissas dumandadas ed in pèr autras dapli. Bain è el in Sursilvan ni Ladin ni Surmiran ni Sutsilvan. Ubain tut quels enina. En mintga cas conuscha el las constellaziuns specificas da nossa minoritad linguistica, e gliez perfin senza discurrer nossa lingua, quai ch'è bain in grond avantatg, sch'ins prenda en consideraziun quantas catastrofas che sa resultan savens mo perquai che tuts discurran il medem linguatg. 
Lö fiss il salvament. Gist ussa, paucas uras avant ch'il bambin sgola sco ina nuvella da nossas fanestras-stiva en per star in amen cun nus e noss regals, èsi sco sch'il tschiel stgirentà da la Rumantschia sa scleriss, sco sch'ina pasch nunspetgada fiss sa platgada en e tranter nossas vals e valladas. Lö è noss salvament.
Cun el – ch'è naschì a Betlehem ed a Hebron – avain nus la segirezza che l'interpresa rumantscha vegn ad avair ina fluriziun millennara. Gia s'ha Lö inscrit per in curs intensiv da rumantsch grischun ("Grundwortschatz aber dä gründlich") tar la Scola da Linguistica Applitgada.
Ed el ha fingì gì emprims contacts cun il Principadi da Liechtenstein. En tutta confidenza ha el laschà percorscher ch'el, ch'è vaduzis cun dretg e sanester, haja in plan. "D'Südostschwiiz isch gross", ha el ditg sut vusch, e dà da crair ch'er la Rumantschia haja tut las premissas da crescher sur sasezza ora. 
En il futur archuvestgieu rumantsch (che tanschess da Mundaun a Malbun plusminus) dessi, uschia Lö, er ina pluna pussaivladads per Sursilvans da messa da daventar secretaris generals, vicaris generals u generals.
Quai di Lö en confidenza. Lain sperar che ses plans daventian realitad. Oz en mintga cas ans ha il bambin purtà ina legraivla nuvella. Ed er sche Lö nun è catolic. Nus faschain bain da crair en el.